**J E G Y Z Ő K Ö N Y V**

**Készült:** Ivád Községi Önkormányzat Képviselőtestület 2016. november 8-án (kedden) du. 15.00 órakor megtartott nyílt ülésen.

**Jelen vannak:** Valyon László FIDESZ-KDNP polgármester

Ábelovszki Csaba alpolgármester

Tar Zoltán képviselő

Pétervári István képviselő

Gulyás Benedek képviselő

**Meghívottak:** Dr. Varga Attila jegyző

Dr. Kerekes Tibor aljegyző

Szalai Katalin jkv.

**Valyon László FIDESZ-KDNP polgármester**

Köszönti az ülés résztvevőit, bejelentette, hogy az ülés határozatképességét. Az ülést megnyitja. Javasolja a meghívón feltüntetett napirendi pontok megtárgyalását. A képviselők ezt a javaslatot egyhangúan elfogadták.

**NAPIRENDI PONTOK**

**1. Napirendi pont: A Közép és Kelet-európai Történelem és Társadalom Kutatásért Közalapítvány „KKETTKK-56P-02” jelű „ Büszkeségpont” létrehozására kiírt pályázat keretében megvalósítandó 56-os emlékmű megtervezésére érkezett pályázatok elbírálása.**

**2. napirendi pont: Kérdések, interpellációk**

**Napirendi pontok tárgyalása**

**1. napirendi pont:**

**A Közép és Kelet-európai Történelem és Társadalom Kutatásért Közalapítvány „KKETTKK-56P-02” jelű „ Büszkeségpont” létrehozására kiírt pályázat keretében megvalósítandó 56-os emlékmű megtervezésére érkezett pályázatok elbírálása.**

**Valyon László** **FIDESZ-KDNP polgármester**

Az előzetes munkaértekezleten Gulyás Benedek Úr arról tájékoztatott bennünket, hogy a pályázattal problémája van. 2 pályázat érkezett be. A beadási határidő, az Ő állítása szerint október 5.-e volt, és nem a honlapon megjelölt november 5.-e.

Gulyás Benedek azt állítja, hogy a honlapot október 7.-e után valaki átírta, hozzányúlt és megmódosította az időpontot. Én ettől elhatárolom magam. Próbáltuk tisztázni, hogy nem történt hekkelés. Vizsgálatot kér, hogy a honlapon történt-e módosítás, ki tudja ezt megnézni.

**Dr. Varga Attila jegyző**

Tibor ezt megnéztétek?

**Dr. Kerekes Tibor**

Igen, a honlapon nem történt módosítás. November 5.-e volt megjelölve pályázati beadási határidőnek.

**Dr. Varga Attila jegyző**

A kiírás úgy történt, hogy amit Benedek képviselő behozott a hivatalba levelet, az abban foglaltak szerint lett a honlapon kiírva a dátum. Ehhez azt követően nem nyúlt senki sem.

**Valyon László** **FIDESZ-KDNP polgármester**

A másik felvetése az, hogy ha november 5-én volt a kiírás, akkor miért tárgyaltuk októberben, november 5-e előtt a pályázatot.

**Dr. Varga Attila jegyző**

Mivel volt testületi ülés és azon Ti mondtátok, hogy beszéljünk az 56-os pályázatról is. Jelzést kaptam erről, hogy tárgyaljunk róla. Így bevettem a mai napirendi pontok közé.

**Gulyás Benedek képviselő**

Nem is kellett volna megtárgyalni a határidő lejárata előtt 10 nappal. Nem is lett volna szabad. Arra kértem a munkaértekezleten a polgármestert, hogy az Ivád honlap legyen védve, figyeljen oda, ne lehessen feltörni.

**Dr. Varga Attila jegyző**

Messzemenőleg visszautasítok minden olyan vádaskodást, ami arról szól, hogy akárki a honlapon módosításokat végezett volna, vagy végezzen. Ezt tudtuk volna, mert a biztonsági rendszerünk jelezte volna, valamint ezt jelenteni is kell az erre illetékes hatóságnak is, mert erre szabályzat van! Információ biztonsági szabályzat van a Hivatalban. Ha bármilyen hekker támadás érné a hivatali servert, azt azonnal jelenteni kell. De ilyen nem volt. A honlapot az informatikus kezeli, aki csak azt teszi fel a honlapra amit mi meghatározunk neki, mást nem és nem is változtathat rajta, csak a mi utasításaink szerint.

**Valyon László** **FIDESZ-KDNP polgármester**

Ugye a határidő már most lejárt, a szavazó tábla ki lett téve. De be is lett véve.

**Gulyás Benedek képviselő**

A szavazó táblákat be kellett venni, mert nem szabadott volna még kitenni. A lejárati határidő előtt lett kitéve. 5-e szombaton volt.

**Valyon László** **FIDESZ-KDNP polgármester**

Így a lakosság véleményét nem tudjuk. A beérkezett szavazatok nem számítanak.

**Gulyás Benedek képviselő**

Nem értem, hogy hétfőn miért nem lett kitéve, mert akkor ki kellett volna tenni.

**Valyon László** **FIDESZ-KDNP polgármester**

Két választásunk van. Vagy mi döntünk mint testület, vagy újra kitesszük a szavazó táblákat és a lakosságra bízzuk a döntést és addig várunk. Melyik tervpályázat alapján induljunk a pályázaton. Ebben kell most döntenünk.

**Gulyás Benedek képviselő**

Lenne egy kérdésem! Független attól, hogy mennyi szavazat érkezett, az a dobozban van? Kati tőled kérdezem.

**Szalai Katalin**

Nem dolgoztam abban az időpontban. A szavazatok úgy tudom még a dobozban vannak.

**Gulyás Benedek képviselő**

Oda akartam kilyukadni, hogy számoljuk meg a dobozban lévő szavazatokat.

**Valyon László** **FIDESZ-KDNP polgármester**

Nézzük meg a dobozt.

**Abelovszki Csaba alpolgármester**

A szavazásra kitett doboz tartalmának megnézése után megállapítom, hogy 7 szavazat van a dobozban. 5 db a 2-es tervre érkezett, és 1 db az 1-es tervre.

Melyik volt az 1-es, melyik a 2-es?

**Valyon László** **FIDESZ-KDNP polgármester**

Az 1-es terv volt Benedek képviselőé, a 2-es terv volt id. Valyon Lászlóé.

**Gulyás Benedek képviselő**

Még egy dologról lenne szó, eltekintve ettől a szavazástól. Amikor egy konkrét szakág problémájáról van szó, a testületben is azt kell megkérdeznünk, aki ahhoz legjobban ért. Én úgy gondolom ebben a témában én vagyok a legkompetensebb. Újra szeretném elemezni a két pályázatot.

**Valyon László** **FIDESZ-KDNP polgármester**

Ezt már egyszer leelemezted.

**Gulyás Benedek képviselő**

De mielőtt döntést hozunk, újra elevenítsük fel a képeket. Ez 10 percben lenne, én mint rajztanár ezt kielemezném. A testület hozzájárul-e?

**Valyon László** **FIDESZ-KDNP polgármester**

Az én vélemény az, hogy tiszteletben tartom a végzettségedet. Te vagy az egyik alkotója a képnek, így te mint alkotó elfogult lehetsz. Mint rajztanár elmondhatod véleményedet.

**Abelovszki Csaba alpolgármester**

Kétszer 5 perc, mind a kettőnek.

**Gulyás Benedek képviselő**

Azzal kezdeném, amivel akarjátok.

**Valyon László** **FIDESZ-KDNP polgármester**

Kezd a tiéddel.

**Gulyás Benedek képviselő**

Először is a helyszín. A helyszín nem minden oldalról járható be. Egy ilyen helyen fontos, hogy legyen értelmezhető a szobor. Egy gondolati ív köré kellene a megadott elemeknek tartozni. A kiszolgáltatott gyenge és az erős hatalom szimbóluma jelenik meg. A gyenge a kislány. Az, hogy az 56-hoz kapcsolódó szimbólum az alaplapon zászló „lobogásszerűen” végigfutó kövekből adódik.

A másik pályázat, van egy szobor csoport, ami gránitból van. A gránitból csak nagy formák alakíthatók ki. Ez absztrakt módon van megformálva. A talapzat acél. Két probléma van. Van egy absztrakt szobor és egy valóságos lánc. Ez a 3 figura statikus helyzetben van. A hozzá tartozó lánc, pedig dinamikus. Magyarország sziluettje is megjelenik, de nem lehet látni. Ez értelmezhetetlen. A kék szín is megjelenik. Képzavar van előttünk, ami nem értelmezhető. Megjelennek a 56-os kövek. Macskakő, ami megint egy újabb anyag típus. Volt egy acél lánc. A 3 figura melyik irányba néz? Viszont akkor ebből a nézőpontból, pontosan ellentétele a lánc. Ebben a helyzetben nem körüljárható szobor helyre lett tervezve egy körüljárható szobor. 4 fajta anyag jelenik meg, 4 fajta megmunkálásban. Ebben a méretben a zászló egy úttörő zászlónak hat. Kézi zászló. Ebben a méretben egy kicsi, pici valaminek fog tűnni. Ennek a nagyon jó szándékú és jó rajzkészségű embernek azt kell mondanom, hogy egy teljesen laikus módom megfogalmazott olyan munkája készült, ami egy rossz terv, egy rossz szobor. Laci bácsinak is mondom. Nincs központi hely.

Ez az én szakmai véleményem. Ez egy rossz szobor.

**Valyon László** **FIDESZ-KDNP polgármester**

Pár szót mondanék ehhez. Úgy gondolom Benedek szakmailag nagyon jó. Én nem láttam eddig még terveit.

Én nem szakmailag akarom mondani a véleményemet. Csak úgy, hogy érdekel a képző művészet.

Benedek szobra szerintem: Azt, hogy mit ábrázol? Erre senki rá nem jön, hogy ez a rajz ’56-ot ábrázolja. A másik rajznál tudják, hogy ez ’56-ot ábrázolja, a lyukas zászló, a macskakő, a lánc. Szerintem mindenhonnan látod, hogy mit akar mondani az alkotás. Ez nem szakmai verseny én legalábbis nem tudom, hogy a Matuz Andrásnak mennyi dolga van ebben. Én úgy gondolom, hogy ez a mű nem ’56-ra való, de ez szubjektív.

Azt mondtuk, hogy nem vesszük figyelembe a lakosság szavazatait. De voltak, akik megnézték, én nem szóltam semmit. De a Te munkádat nem értették, nem értették mit ábrázol.

**Gulyás Benedek képviselő**

Sajnos látom, hogy Te sem érted! Érdekes, amikor el lett magyarázva mindenki megértette.

**Valyon László** **FIDESZ-KDNP polgármester**

Ebben döntenünk kell. Én megértem a Te szakmai megállapításaidat. Az, hogy szerinted rossz, az a Te véleményed.

Én meg úgy gondolom a Te tervedet nem szabad kitenni ’56-os emlékműnek.

Maradjunk annyiban, hogy a testület döntsön!

**Dr. Varga Attila jegyző**

Lenne egy javaslatom, ha megengeditek. Vagy azt csináljátok, hogy mind a ketten kizárást kértek, elfogultságot jelentetek be és a három ember szavaz. Vagy titkos szavazást kértek. Akkor szavazat számláló bizottságot kell megalakítani. Szavazó lap kell felírni, hogy 1-es, 2-es és szavazni kell róla.

**Gulyás Benedek képviselő**

Én a titkos szavazás mellett voksolok.

**Valyon László** **FIDESZ-KDNP polgármester**

Én is belegyezem ebbe. Elrendelek addig szünetet.

A szünetben elkészültek a szavazó lapok.

1-es terv Matuz András és Gulyás Benedek

2-es terv id. Valyon László

Szavazólap tartalma: Büszkeségpont kialakítására kiírt pályázatra benyújtandó tervek közül

1 󠄕vagy 2 󠄕tervet támogatom. A számok melletti kis négyzetbe X jelöléssel lehet szavazni.

**Valyon László** **FIDESZ-KDNP polgármester**

A szavazat számláló bizottság tagjának javaslom Dr Varga Attila jegyzőt és Dr Kerekes Tibor aljegyzőt.

Felkérem a testületet, hogy szavazzák meg a szavazatszámláló bizottság tagjait.

A képviselő-testület **egyhangú** szavazattal az alábbi határozatot hozta:

**Ivád Község Önkormányzat Képviselőtestületének 34/2016.(XI.8.) határozata**

Ivád Község Önkormányzat Képviselőtestülete a Szavazatszámláló Bizottság tagjává Dr. Varga Attila jegyzőt és Dr. Kerekes Tibor aljegyzőt megválasztotta.

Határidő: azonnal

Felelős: Dr. Varga Attila jegyző

Kiosztásra kerültek a szavazólapok. Szavazó urna ki lett alakítva egy zárható dobozban. A képviselők megkapták a szavazó lapokat elkezdődött a szavazás. A szavazatokat a szavazó urnába a képviselők elhelyezték.

Ezek után a szavazat számláló bizottság tagjai felbontották az urnát és megszámolták a szavazatokat, illetve közben megvizsgálták, hogy érvényesek-e a szavazatok.

**Valyon László FIDESZ-KDNP polgármester**

Megkéri a Szavazatszámláló Bizottságot ismertesse a szavazás eredményét.

**Dr. Varga Attila jegyző Szavazatszámláló Bizottság elnöke**

A szavazó urnában 5 db érvényes szavazat volt.

A 2-es számú tervre, azaz id. Valyon László tervére 4 db szavazat érkezett, az 1-es számú tervre, azaz Matuz András és Gulyás Benedek tervére 1 db szavazat érkezett.

A Képviselő-testület **4 igen és egy nem** **szavazattal** az alábbi határozatot hozta:

**Ivád Község Önkormányzat Képviselőtestületének 35/2016.(XI.8.) határozata**

Ivád Község Önkormányzat Képviselőtestülete – titkos szavazás eredménye alapján - a 2-es számú terv, azaz id. Valyon László tervének megvalósítását támogatja, és ez alapján nyújtja be pályázatát a Közép és Kelet-európai Történelem és Társadalom Kutatásért Közalapítvány „KKETTKK-56P-02” jelű „Büszkeségpont” létrehozására kiírt pályázat keretében megvalósítandó 56-os emlékmű megvalósítására.

Határidő: azonnal

Felelős: Valyon László polgármester

**Valyon László FIDESZ-KDNP polgármester**

Térjünk át a második napirendi pont megtárgyalására, az egyebekre.

**2. napirendi pont:**

A szociális tűzifa pályázatot megnyertük, és 61 m3 tűzifát tudunk vásárolni.

Ledepózni a savanyító üzemnél fogjuk. Kérem a képviselők segítségét a kiosztásban. A targonca és a kistraktor rendelkezésre áll. Kell még szállításra keresnünk alkalmas kisteher autót. Meg kell nézni ki tudja elszállítani és kinek kell. A fuvardíjért nem kérhetünk pénzt.

Az átvételről alá kell íratni az átvételi elismervényt a rászorultaknak.

**Gulyás Benedek**

A rakodás költségét fel kell számolni. Megértik ezt az emberek.

**Valyon László** **FIDESZ-KDNP polgármester**

A rakodásnál besegítenek a közfoglalkoztatottak. Hétköznapra kell szervezni és a munkaidejükben meg tudják oldani, ha nem egy nap, akkor kettő. Ha meg lesz a névsor pontosan a rászorultakról, akkor a képviselők keressék meg és értesítsék a kiszállítás időpontjáról őket.

Aki olyan, hogy idős, annak segíteni kell bevinni az udvarra is. Ezt meg kell oldani, a fát én idehozatom, beszélek az erdészettel. December 15.-e előtt nem lehet kiszállítani.

**Abelovszki Csaba alpolgármester**

A két ünnep között kell kiszállítani.

**Dr. Varga Attila jegyző**

A pénzügyi osztályvezető tájékoztatott, hogy lehetne beadni még úgynevezett önhiki-s pályázatot, erről is kellene beszélni. December 31-ig lehet beadni még új pályázatot.

**Valyon László** **FIDESZ-KDNP polgármester**

Eddig már kaptunk 5,5 millió forintot. Aránylag jól kaptunk pénzt de nem mindent fedez le a kapott összeg. A támogatói felületet még egyszer kinyitják. Ezt mindenképpen ki kell használni.

Szennyvíznél az agglomerációba be tudtunk csatlakozni Szajla, Kisfüzes és Terpes községekkel összefogva. Pintér Sándor belügyminiszternek írtunk levelet, hogy fogadják el az pétervásárai agglomerációhoz való csatlakozásunkat. A Szajlai polgármester asszony elküldte ezt a levelet, hogy segítsen a szennyvíz hálózat kialakításában.

A szénégetői patak meder kitisztításához a vízügy vesz fel közmunkásokat és megkezdik a kitisztítását. Amit levelet elküldtünk, arra reagáltak, bejárást tartottak és indokoltnak tartották a patak part kitisztítását. A Gyöngyösi Szakmérnökség írta, hogy javasoljunk embereket közfoglalkoztatottnak.

A közfoglalkoztatási projektekben most nagyon bonyolult pénzügyi és adminisztrációs feladatok vannak. A pénzügyi osztályvezetőnek és Murányiné Ildikónak is megnövekedett a feladata. Javasolnám, hogy a megnövekedett feladat és többlet munkák miatt Braun Józsefnek egyszeri 20 ezer forintos Erzsébet ajándék utalványt, Murányiné Ildikónak pedig 15 ezer forintos Erzsébet ajándék utalványt adjunk karácsony előtt.

Kérem a képviselőket, aki ezzel egyet ért szavazza meg a határozati javaslatot.

A Képviselő-testület **egyhangú szavazattal** az alábbi határozatot hozta:

**Ivád Község Önkormányzat Képviselőtestületének 36/2016.(XI.8.) határozata**

1. Ivád Község Önkormányzat Képviselőtestülete (a továbbiakban: Képviselőtestület) a 2016. évi közfoglalkoztatási projektek pénzügyi, adminisztrációs és elszámolási feladatokban elvégzett többletmunkák díjazására Braun Józsefnek 20.000 Ft, illetve Murányiné Ország Ildikónak 15.000 Ft értékű Erzsébet ajándékutalványt ad.

2. A Képviselőtestület felkéri Valyon László polgármestert intézkedjen az ajándékutalványok kifizetéséről.

Határidő: azonnal

Felelős polgármester

**Dr. Kerekes Tibor aljegyző**

Két pályázat benyújtása van folyamatban, ami november 25.-i benyújtási határidejű.

A kulturális alaptevékenységet támogató pályázat, amin 300 ezer forintra lehet pályázni, ezer fő alatti települések vonatkozásában. A másik pályázatot magammal hoztam. Az első Világháborúban elesettek síremlékek és emlékművek felújítása. Vissza nem térítendő támogatás. Fotódokumentáció és megvalósítási terv benyújtása kell a pályázathoz. A hadtörténeti Intézet írta ki. Hadisíronként 100 ezer forint-ra lehet pályázni.

**Valyon László** **FIDESZ-KDNP polgármester**

Beszélgettünk már erről a kulturális, 300 ezer forintos pályázatról Gulyás Benedekkel. Évek óta nincs megtartva nálunk a május elseje. Ezt úgy kellene igazítani, hogy tudnánk egy családi napot, majálist csinálni. Nem egy nagy összeg, de meg lehet próbálni. Ez nem falunap lenne, hanem családi nap. Döntsük el, hogy akkor indulunk a pályázaton.

Kérem a képviselőket, aki ezzel egyet ért szavazza meg a határozati javaslatot.

A Képviselő-testület **egyhangú szavazattal** az alábbi határozatot hozta:

**Ivád Község Önkormányzat Képviselőtestületének 37/2016.(XI.8.) határozata**

1. Ivád Község Önkormányzat Képviselőtestülete (a továbbiakban: Képviselőtestület) úgy dönt, hogy benyújtja pályázatát az EMMI Kultúráért Felelős Államtitkársága által a kulturális alapellátás támogatására/1000 fő alatti Kistelepülések kulturális alapellátásának támogatására kiírt pályázatra.

2. A Képviselőtestület felhatalmazza Valyon László polgármestert a pályázattal kapcsolatos nyilatkozatok, megállapodások aláírására.

Határidő: azonnal

Felelős: Valyon László polgármester

**Valyon László** **FIDESZ-KDNP polgármester**

A hadisíroknál is meg kell néznünk, mert van nekünk keresztünk is és a temetőben is meg kell nézni, mert ott is vannak első világháborús sírhelyek. Keresnünk kell valakit, aki ezt meg tudja nézni, hogy hogyan lehet felújítani ezeket a sírokat.

Megkérdezte, hogy van-e még valakinek kérdése, hozzászólása az elhangzottakkal kapcsolatosan.

Mivel nem volt az ülést bezárta.

**K.m.f.**

**Valyon László Dr. Varga Attila**

**FIDESZ-KDNP jegyző**

**polgármester**